Sep 26,2017
ప్రధాని ఈఏసీ చైర్మెన్‌గా బిబేక్‌ ఎంపిక
న్యూఢిల్లీ: ప్రధాన మంత్రి ఆర్థిక సలహా మండలి చైర్మెన్‌గా (ఈఏసీ) బిబేక్‌ దెబోరారు ఎంపికయ్యారు. నిటి ఆయోగ్‌ సభ్యులు, సెంటర్‌ ఫర్‌ పాలసీ రీసర్చ్‌లో ప్రొఫెసర్‌గా పనిచేసిన బిబేక్‌తో పాటు మరో నలుగురు సభ్యులతో ఈఏసీనిఏర్పాటు చేస్తూ ప్రధాని ఉత్తర్వూలు జారీ చేశారు. సుర్జీత్‌ భళ్లా, రతిన్‌ రారు, అశీమా గోయెల్‌, రతన్‌ వతల్‌లు మండలిలో ఇతర సభ్యులుగా ఎంపికయ్యారు. ఆర్థిక అంశాలతో పాటు ప్రధాని అప్పగించే వివిధ సమస్యలపై ఈఏసీ పూర్తిస్థాయిలో విశ్లేషణలు జరిపి ప్రధానికి సలహాలను ఇస్తుందని ప్రధాని కార్యాలయం ఒక ప్రకటనలో తెలిపింది. సూక్ష్మ గణాంకాల సమస్యలు, సందర్భోచితంగా వాటి ఆవశ్యకతను గురించి కూడా మండలి ప్రధానికి దిశానిర్ధేశం చేయనుంది. ఆర్థిక వ్యవస్థ మందగిస్తున్న ప్రస్తుత తరుణంలో ఈఏసీ కొత్త సభ్యుల ఎంపిక ప్రాధాన్యత సంతరించుకొంది.
మీ స్నేహితులకు రికమెండ్ చెయ్యండి